Dynjandisþjóðgarður og Vesturgarður eru meðal þeirra nafna sem hægt er að kjósa um fyrir fyrirhugaðan þjóðgarð á sunnanverðum Vestfjörðum. Fimm nöfn koma til greina en stefnt er að því að þjóðgarðurinn verði stofnaður eftir þrjár vikur.
Hin nöfnin sem valið stendur á milli eru Vestfjarðaþjóðgarður, Arnargarður eða þjóðgarðurinn Gláma, sem vísar til Glámuhálendis og jökuls sem var þar áður fyrr. Kosningin fer fram á vef Umhverfisstofnunar og geta allir tekið þátt. Byrjað er að vinna úr þeirri tuttugu og einni athugasemd sem barst við tillögu að friðlýsingu þjóðgarðsins en frestur til þess að gera athugasemdir rann út í gær.
Þjóðgarðurinn yrði sá fyrsti á Vestfjarðakjálka. Innan hans yrðu náttúruvættin tvö, Dynjandi og Surtarbrandsgil. Sömuleiðis Vatnsfjörður, sem var friðaður 1975 og Geirþjófsfjörður, sögusvið Gísla sögu Súrssonar - og einnig Hrafnseyri við Arnarfjörð, fæðingarstaður Jóns Sigurðssonar, en vígsla garðsins er fyrirhuguð á fæðingardegi hans, sautjánda júní.